། ཕྱག་ཆེན་འཁྲུལ་པ་རྩད་གཅོད་འཁྲུལ་ལུགས་ངོས་འཛིན་གྱི་གདམས་པ། ། ཆོས་དབྱིངས་དག་པའི་ཕོ་བྲང་ནས། ། འཁྲུལ་མ་མྱོང་གི་ཡེ་སངས་རྒྱས། ། བདེན་གཉིས་དང་པོའི་སངས་རྒྱས་དངོས། ། འཇིག་རྟེན་མགོན་པོ་རིན་ཆེན་ལ། ། གུས་པས་ཕྱག་འཚལ་སྐྱབས་སུ་མཆི། ། དང་པོའི་དེ་ཉིད་རྟོགས་པ་དང་། ། དབྱིངས་དང་ཡེ་ཤེས་འདྲེས་ནས་ཀྱང་། ། འགྲོ་མུན་སེལ་བར་བྱིན་གྱིས་རློབས། ། འདི་ལྟར་དུས་གསུམ་སངས་རྒྱས་ཐམས་ཅད་ཀྱི་ངོ་བོ། འཇིག་རྟེན་གསུམ་གྱི་མགོན་པོ་དེ་ཉིད་དགུང་ལོ་དྲུག་ཅུ་རེ་གཅིག་བཞེས་པའི་དུས་སུ། མོ་རྨིས་ལྟས་གསུམ་ཐམས་ཅད་ཀྱིས། ད་ལོ་རིན་པོ་ཆེ་ལ་སྐུ་སྐག་འཇིགས་པ་ཡོད་ཟེར་ཏེ། ཀུན་ཀྱང་བློ་མི་བདེ་ཞིང་ཡོད་པ་ལ། ནུབ་ཅིག་མཁན་པོ་བཟོད་པའི་རྨི་ལམ་དུ། རྗེ་རིན་པོ་ཆེ་ག་ཤེད་དུ་འབྱོན་པ་ཡིན་གསུང་ནས་ཐང་རྐྱང་དུ་བཞུད་པ་ལ་ཁོང་གི་འཇུས་ནས། བླ་མ་རིན་པོ་ཆེ་མི་འབྱོན་པར་བཞུགས་པར་ཞུ་ཞུས་ནས་སྟན་ལ་བཞུགས་པའི་སྐབས་དེར་མནལ་སད་ནས་དགའ་དྲགས་ནས་མཚན་ལ་ཐོག་ཁའི་སྒོ་བརྡུངས་པས། སློབ་དཔོན་གྲོས་པས་སུ་ཡིན་གསུང་བ་ལ་སྒོ་ཕྱེ་དང་། ཞུ་བ་གལ་ཆེན་ཡོད་ཞུས་པས། དྲུང་དུ་ཕྱིན་ནས་གོང་དུ་རྨིས་པ་བཞིན་ཞུས་པས། ཞལ་སྔ་ནས། འོ་ཁྱོད་དོ་ནུབ་འཛམ་བུ་གླིང་པ་ལ་དྲིན་ཆེ་གསུང་། བཟོད་པས་ཞུས་པ། རྨི་ལམ་ནི་འཁྲུལ་པ་ཡིན་ཡང་བདེན་པར་གྲུབ་པ་འདི་འཁྲུལ་བའི་འཁྲུལ་གཞི་ཇི་ལྟར་ལགས། སངས་རྒྱས་དང་སེམས་ཅན་གང་སྔ་བ་ལགས། སངས་རྒྱས་སྔ་ན་ནི་དང་པོ་སངས་རྒྱས་ལས་ཡང་སེམས་ཅན་དུ་འཁྲུལ་བས། ད་སངས་རྒྱས་ཀྱི་ཕན་པར་མི་འདུགཆོས་བྱས་ཀྱང་ངལ་བར་འདུགསེམས་ཅན་སྔ་ན་ནི་དང་པོའི་སེམས་ཅན་ལ་ཆོས་སུས་བསྟན། དཀོན་མཆོག་གསུམ་གང་གིས་དྲན། ཆོས་སྟོན་མཁན་མེད་པར་སངས་རྒྱས་ཡོང་བའི་སྐབས་མི་འདུགསངས་རྒྱས་སེམས་ཅན་མཉམ་དུ་བྱུང་ན་ནི་རང་རྒྱུད་སོ་སོར་སོང་བས་སངས་རྒྱས་དང་སེམས་ཅན་རྒྱུ་མི་གཅིག་པས་གང་གི་གཉེན་པོ་གང་གིས་བྱེད་པ་ལགས། རྗེ་རིན་པོ་ཆེས་ཐུགས་ལ་གདགས་པར་ཞུ་འཚལ། བདག་གི་དབུགས་འབྱིན་པ་ཞུ་ཞུས་པས། འོ་བཟོད་པ་ཁྱོད་ཀྱིས་ཡང་དང་ཡང་དུ་གོ་བཅད་དོ། འདི་ཡང་ཕྱི་རབས་འགའི་དོན་ལ་ཡིད་ལ་ཟུང་ཞིགངས་བཤད་དོ། ། གསུང་ནས་བཀའ་སྩལ་བྱོན་པ། སངས་རྒྱས་དང་སེམས་ཅན་གཉིས་ལ་དུས་ལ་སྔ་ཕྱི་མེད་དེ། དང་པོ་སངས་རྒྱས་དང་སེམས་ཅན་གང་ཡང་མེད་པའི་དུས་དེར་ཡིད་མེད། ཆོས་ཀྱང་མེད། སྟོན་པ་ཡང་མེད། སྨྲ་བསམ་བརྗོད་པའི་རྒྱུ་ཡང་མེད། ཉན་པ་དང་ཐོས་པ་དང་ཚིག་ཀྱང་མེད། བདག་གཞན་དང་། བདེ་སྡུག་དང་། བཟང་ངན་དང་། ལེགས་ཉེས་ལ་སོགས་གཞི་ལམ་འབྲས་བུ་གང་ཡང་མེད་དེ། ནམ་མཁའ་ལྟ་བུར་ཕྱོགས་རིས་དང་། གང་སྟོང་འཕེལ་འགྲིབ་མེད་པ་ལ། སངས་རྒྱས་ལ་སྔ་ཤོས་ཆོས་ཉིད་དང་པོའི་དེ་བཞིན་གཤེགས་པ་བྱ་བ་བྱས་པ་མེད་པའི་རང་བྱུང་ཡེ་སངས་རྒྱས་པའོ། ། སེམས་ཅན་ལ་སྔ་བ་ཆོས་ཅན་མ་འགགས་པ་སེམས་ཡིད་གཞན་དབང་བྱ་བ་དང་གཉིས་དུས་མཉམ་དུ་འོངས་ནས། ཆོས་དང་ཆོས་ཉིད་དེ་གཉིས་ཀྱིས་སངས་རྒྱས་དང་སེམས་ཅན་གཉིས་ཀའི་གཞི་བྱས་ཏེ་དུས་མཉམ་དུ་འོངས་པ་ཡིན་ནོ། ། ཆོས་ཉིད་ཡེ་སངས་རྒྱས་ཞེས་ཀྱང་བྱ། གཞི་ལྷུན་གྲུབ་གྱི་སངས་རྒྱས་ཞེས་ཀྱང་བྱ། གཞི་ཡེ་དག་ཆེན་པོའི་ངང་ལས་མ་གཡོས་ཤིང་མཉམ་ཉིད་ལྷུན་གྲུབ་དུས་གསུམ་སྐྱེ་འགག་དང་། འཕོ་འགྱུར་མེད་པ་དེ་ལ་ཡེ་ཐོག་དང་པོའི་སངས་རྒྱས་བྱ་བ་ཡིན་ཏེ། འགྲོ་བ་ཀུན་ལ་ཡོད་པ་ཡིན་ནོ། ། དེ་ཡོད་པ་ངོ་མ་ཤེས་པ་ནི་ཆོས་ཅན་ཡིད་སེམས་ཞེས་བྱའོ། ། ཆོས་ཅན་ཆོས་ཉིད་འདི་གཉིས་ཀྱིས་སངས་རྒྱས་དང་སེམས་ཅན་གྱི་གཞི་ཇི་ལྟར་བྱས་ཞེ་ན། འདི་ལྟ་སྟེ། ཀུན་ཞེས་བྱ་བ་ནི། ཆོས་ཅན་ཡིད་དམ་སེམས་ལའོ། ། གཞི་ཞེས་བྱ་བ་ནི་ཆོས་ཉིད་གཞི་རྩ་བྲལ་བའོ། ། དེ་གཉིས་ཀྱི་ཆོས་ཅན་ཡིད་དམ་སེམས་ལ། ལྷན་ཅིག་སྐྱེས་པའི་མ་རིག་པ་འོངས། དེ་རང་དགར་སོང་བས་ལྷན་ཅིག་ཏུ་སེམས་ཅན་གྱི་གཞི་བྱས་ནས་ཕྱིས་འཁྲུལ་བས་འཁོར་བའི་སེམས་ཅན་འོངས། ཆོས་ཉིད་ལྷན་ཅིག་སྐྱེས་པའི་ཡེ་ཤེས་འོངས་ཏེ། དེ་རང་དགར་སོང་བས་སངས་རྒྱས་ཀྱི་གཞི་བྱས་པ་ལས་མྱ་ངན་ལས་འདས་པ་འོངས། སྤྱིར་དེ་གཉིས་ཀ་ལ་ཀུན་གཞི་ཞེས་གྲགས་ཏེ། དེ་ཡང་ཆོས་ཅན་ཡིད་ཤེས་ནི་ཐབས་ཀྱི་ཆའོ། ། ཆོས་ཉིད་ནི་ཤེས་རབ་ཀྱི་ཆའོ། ། དེ་གཉིས་ལ་སོ་སོར་ཆོས་ཅན་ལྷན་ཅིག་སྐྱེས་པའི་མ་རིག་པ་ཕྱིར་ཚོགས་པ་བུ་མོ་ལྟ་བུར་འོངས། ཆོས་ཉིད་ལ་ལྷན་ཅིག་སྐྱེས་པའི་ཡེ་ཤེས་དཔུང་དུ་གྱུར་པ་ལྟ་བུ་འོངས། སངས་རྒྱས་དང་སེམས་ཅན་གཉིས་ཀྱི་བྱུང་ཁུངས་སམ་སྐྱེ་རབས་ལྟ་བུ་དེ་ལྟར་ལགས་སོ། ། ལར་འཁོར་བའི་སེམས་ཅན་རྣམས་སྡུག་པ་ཅིས་ལན་སྙམ་ན། དེ་ཡང་ཆོས་ཅན་ཡིད་དེས་ཆོས་ཉིད་ཀྱི་གཞི་དེ་དང་། རང་ཉིད་ལ་ཁ་ནང་དུ་ལྟས་ནས་ང་དང་བདག་ཏུ་བཟུང་བས་ཉོན་མོངས་པའི་སྒྲིབ་པ་རྣམས་བསགས། དེ་ལ་ཀུན་གཞི་མ་ངེས་པ་དེ་ལས། ཡིད་ཤེས་ཀུན་ཏུ་བཏགས་པའི་མ་རིག་པ་ཞེས་པ་དངོས་པོར་དཔྱོད་པའི་ཡིད་ཅིག་བྱུང་བས། དཔེར་ན་བུ་མོ་ན་ཡར་སྐྱེས་ནས་གནས་དང་ཁྱོ་འཚོལ་བ་ལྟར། ཡིད་ཤེས་ཀྱིས་ཁ་ཕྱིར་བལྟས་ནས་སྒོ་ལྔ་ཡུལ་ལྔའི་ཕྱིར་འབྲངས་པས། ལས་སྣ་ཚོགས་བསགས་ཏེ་དངོས་པོ་མེད་པ་ལ་དངོས་པོ་དང་། ང་བདག་ཏུ་བཟུང་ནས་དགེ་མི་དགེའི་ལས་དང་། བག་ཆགས་སྣ་ཚོགས་བསགས་པ་དེས་སྐྱེ་བའི་རྒྱུ་བྱས་ནས་སེམས་ཅན་གྱིས་སྡུག་བསྔལ་འཁོར་བའི་རྩ་བ་སྐྱེད། སྐྱེ་རྒ་ན་འཆི་སོགས་ཡིད་མི་བདེ་བའི་སྡུག་བསྔལ་དུ་མ་འོངས། དེའང་ཀུན་བཏགས་བུ་མོ་གནས་གདམས་པ་ལྟ་བུ་སྟེ། ཡིད་ཀྱི་རྣམ་པར་ཤེས་པ་སྟོངས་པ་དང་འདྲ་བ་ཁ་ཕྱིར་ལྟས་ཀྱིས་ཁྲིད་པ། དཔེར་ན་ཕོ་མོ་འདོད་པ་སྤྱོད་པ་ལྟར་སྒོ་ལྔའི་སྟེང་དུ་ཕྱིར་འབྲངས་པས་སྐྱེ་རྒྱུད་བུ་ཚ་རབས་འཕེལ་བ་བཞིན་དུ་འགྲོ་བ་རིགས་དྲུགསྐྱེ་བ་རྣམ་པ་བཞི། ལམ་རྒྱུད་ལྔར་འཁྲུལ་ལོ། ། བཟོད་པ་ཉོན་ཅིགཡང་སངས་རྒྱ་བ་ཡང་འདི་ལྟ་བུ་སྟེ། སྔར་སྨྲས་པ་ལྟར་ཆོས་ཉིད་རྩ་བྲལ་གཞི་མེད་དེ་ནི་ཤེས་བྱ་ཆོས་དབྱིངས་ཡིན་ལ། ཆོས་ཅན་ཡིད་དམ་སེམས་དེ་ནི་ཤེས་བྱེད་རིག་པ་ཡེ་ཤེས་ཡིན་ཏེ། དེ་གཉིས་ཡེ་ནས་བདག་མེད་པ་མཉམ་པ་ཉིད་དུ་གནས་པ་ལས་ཆོས་ཀྱི་དབྱིངས་ལ་གཟུང་འཛིན་ནམ་ཕྱོགས་སུ་མ་བལྟས་ཤིང་། དབྱིངས་དང་ཡེ་ཤེས་གཉིས་སུ་མེད་པའི་བདེ་བ་ཆེན་པོར་མཇལ་ནས་དེའི་ངང་ལས་རང་བྱུང་གི་ཡེ་ཤེས་ཤར་ཏེ། ལྷན་ཅིག་སྐྱེས་པའི་མ་རིག་པ་འགགས། བུ་མོ་གོ་རྒས་སུ་བསྐམས། འཁྲུལ་པ་ཡེ་ཤེས་སུ་ལོགསྡུག་བསྔལ་བདེ་བར་ལོགརྣམ་རྟོག་ཆོས་སྐུར་ལོག་པས་དེ་ལ་ཆོས་སྐུ་ལྷན་ཅིག་སྐྱེས་པའི་ཡེ་ཤེས་རང་ངོ་རང་གིས་ཤེས་པ་ཞེས་བྱ་སྟེ། དེ་ལ་གོམས་ཤིང་འདྲིས་པ་ལས་སེམས་ཉིད་ཀྱིས་སེམས་ཉིད་རང་བཞིན་མེད་པར་ཐག་ཆོད། བདེ་ཆེན་འདུ་འབྲལ་མེད་པར་རྟོགས་པ་མངོན་དུ་གྱུར་ཏེ་སངས་རྒྱའོ། ། ལམ་རྒྱུད་ལྔ་འགགས། སྐྱེ་གནས་བཞི་སྟོང་། རིགས་དྲུག་གི་ལས་ཕྱགས་མས་གདབ། སྐུ་གསུམ་གྱི་ཞིང་ཁམས་བགྲོད་པར་བརྡོལ། འབྲས་བུ་རང་ཆས་སུ་རྙེད་དོ། བཟོད་པ། རྟོག་པ་མངོན་གྱུར་གྱི་སངས་རྒྱས་ཞེས་དེ་ལ་བྱའོ། ། འདི་ལ་བརྟགས་ཀྱང་དང་པོ་འདི་རྣམས་འོང་གི། དང་པོ་རྟོགས་པ་ཤར་བའི་དུས་སུ་སྣང་སྲིད་འཁོར་འདས་ཐམས་ཅད་མེ་ལོང་གི་གཟུགས་བརྙན་ལྟར་སྣང་ལ་རང་བཞིན་མེད་པར་ཤེས་པའོ། ། ཆོས་ཀྱི་སྒོ་མོ་བརྒྱད་ཁྲི་བཞི་སྟོང་ལ་བྱན་ཚུད་པ་རང་རྒྱུད་ལ་ཤར་ནས་ཆོས་ཀྱི་མིག་རྣམ་པར་དག་པ་དང་ལྡན་པའི་དུས་སུ་ཆོས་སྤྱི་དང་། དོན་རང་རང་གི་མཚན་ཉིད་ཐམས་ཅད་ཐོགས་པ་མེད་པར་ཤེས་སོ། ། དེའི་དུས་སུ་ཏིང་ངེ་འཛིན་དེ་རྐྱེན་ཅི་རིགས་ཀྱིས་འཕྲོག་མི་ནུས་ཤིང་། ་་་ཡེ་ཤེས་ཀྱི་མཛོད་མང་པོ་བརྡོལ་བར་འགྱུར་རོ། ་་་། ཏིང་ངེ་འཛིན་དེ་ལ་ཡུན་རིང་དུ་གནས་ནས་ཡུལ་དང་ཡུལ་ཅན་ནམ། མཉམ་རྗེས་གཉིས་སུ་མེད་པའམ། སྣང་སེམས་གཉིས་མེད་དུ་རྟོགས་པར་འགྱུར་ཏེ། ཕར་ཕྱིན་པའི་ས་དང་པོའི་རྟགས་རྣམས་ཚང་བར་འོངས་ཏེ། ས་དང་པོ་ཐོབ་ནས་འཇིག་པ་ལྔ་དང་བྲལ། ཟས་སྐོམ་དང་། གོས་དང་། མེ་ཆུ་ལ་སོགས་སྲོག་གི་འཇིག་པ་མེད་ཅིང་ཁྱད་པར་ཅན་གྱི་ས་ལ་གནས་ཏེ་རྟོགས་པ་ལྷག་གིས་ཤར་བས། ཚེ་འདིར་བདེན་པ་མཐོང་། དེས་ན་འཇིག་རྟེན་ལས་འདས་པའོ། ། ལར་སེམས་དང་སྣང་བ་གཉིས་འདྲེས་པའི་རྟགས་གང་ཡིན་ན། རྗེ་སྒམ་པོ་པས། སྒོམ་ཚུལ་ལ་ལུས་དང་སྣང་བ་སེམས་གསུམ་འདྲེས་ན་འདི་ལྟར་འོང་བ་ལགས་གསུང་ནས་དབུ་སྔས་ཀྱི་ཀ་བ་ལ་ཕྱག་ཡུག་མཛད་པས་ཐགས་ཐོགས་མེད་པར་ཕྱལ་ཕྱལ་འདུག་པས་སྣང་བ་ལ་སོགས་པ་གདོས་བཅས་ཀྱི་ལུས་ལ་མི་ཐོགས་པ་འབྱུང་ངོ་། ། དེ་དུས་སྔར་ལྟར་བྱས་ན་བཅུ་གཅིག་ཀུན་ཏུ་འོད་ཀྱི་ས་ནོན་པར་གྱུར་ཏེ། འབྱུང་བ་ལྔ་དྭངས། མངོན་པར་ཤེས་པ་འཆར། རང་སེམས་དྭངས་པ་ནམ་མཁའ་ལྟར་དེ་བཞིན་གཤེགས་པའི་དགོངས་པ་ལ་གནས་སོ། ། མི་རྟོག་དབྱིངས་ན་ནུས་མཐུ་རྒྱས་པས་གང་ལ་གང་འདུལ་གྱི་འགྲོ་དོན་སྤྲུལ་སྒྱུར་དུ་མ་མཛད་དོ། ། བཟོད་པས་ཞུས་པ། འཁྲུལ་ལུགས་འདི་གོ་ནས། བླ་མ་ལ་མོས་གུས་ཆེན་པོ་བྱས་པས་ཆོས་ཐང་པར་འདུག་པ་བྱས་པས། ཞལ་སྔ་ནས་གང་ཟག་གི་རིགས་ལ་ཤེས་པ་ཡིན། དབང་པོ་ཡང་རབ་ནི་དེ་ལྟར་གོ་ནས་བླ་མའི་མོས་གུས་བྱས་པས་སྐད་ཅིག་ལ་གྲོལ་ནས་འཁྲུལ་ཕྱིར་མི་འབྲང་སྟེ་རང་སར་གྲོལ་བ་ཡང་ཡོད། དབང་པོ་འབྲིང་དང་ཐ་མས་དེ་ཉིད་གོ་ནས་ཆོས་ལྔ་ལྡན་ལྟར་ཉམས་སུ་བླང་དགོས་པ་ཡང་ཡོད། ལར་འཁྲུལ་ལུགས་ལ་ཚིག་དྲུག་དཔེ་དང་བདུན་ཡོད་པ་ཡིན། དེ་ལ་གཞི་གང་ནས་འཁྲུལ། རྒྱུ་གང་གིས་འཁྲུལ། དུས་ནམ་གྱི་ཚེ་ན་འཁྲུལ། འཁྲུལ་པའི་ངོ་བོ་གང་ཡིན། ཚུལ་ཇི་ལྟར་འཁྲུལ། འཁྲུལ་པའི་འབྲས་བུ་གང་ལགས། དཔེ་ཇི་ལྟ་བུ་ཞིག་ཡིན་སྙམ་ན། འདི་ལྟ་སྟེ། གཞི་གང་ནས་འཁྲུལ་ན། ཀུན་གཞི་གཉུག་མའི་སྟེང་ནས་འཁྲུལ། འབྲུ་མནན་པར་བྱས་ན། ཀུན་ཅེས་པ་ནི་ཡིད་ཆོས་ཅན་བག་ཆགས་སྲེད་བྱེད་ཀྱི་ཡིད། གཞི་ཞེས་པ་ནི་དབྱིངས་ཆོས་ཉིད་གཞི་མེད་ལ་ཡོད་སྙམ་ཡིད་འཕྲིག་ཟོས་ནས་འཁྲུལ་གཞིར་སོང་བའོ། ། རྒྱུ་གང་གིས་འཁྲུལ་ན། མ་རིག་པ་ལས་བྱུང་སྟེ་མ་རིག་པ་ཞེས་པ་རང་གི་དོན་དེ་རང་གིས་མ་རིག་སྟེ། དཔེར་ན་མི་གཅིག་གིས་རང་གི་ཕོ་མཚན་མཐོང་ཡང་མ་མྱོང་། མིང་ཡང་མི་ཤེས། རང་ལ་ཡོད་པ་ཨེ་ཡོད་ཡང་མི་ཤེས་པ་ལས་དུས་རེ་ཞིག་ན་ཅི་ཞིག་ལྟར་མཐོང་བས་བློ་མ་བདེ་ནས། འདི་བཅད་ན་བསམ་པའམ། སྒྲེ་སློག་བྱས་པས་ཡིད་མ་ཆེས་པར་གྱུར་པས་སྡུག་བསྔལ་སྣ་ཚོགས་བྱུང་བ་ལྟར་དོན་རང་ལ་ཡོད་པའི་ཡེ་ཤེས་དེ་ངོ་མ་ཤེས་ནས་བག་ཆགས་སྣ་ཚོགས་བསགས་པས་འཁྲུལ་པའི་རྒྱུ་མཚན་བྱས་ནས་འཁྲུལ་ལོ། ། འཁྲུལ་བའི་དུས་ནམ་འཁྲུལ་ན། ཡིད་འགྱུ་བྱེད་ཀྱི་རྣམ་པར་བཏགས་ནས་རང་བྱན་ལ་ཞུགས་པའི་དུས་སུ། དེ་ཡང་ཀུན་གཞི་མཉམ་ཉིད་ཆོས་ཀྱི་དབྱིངས་སུ་གནས་པ་ལ་ཆོས་དབྱིངས་ལས་མ་འགགས་པར་རིས་སུ་བཅད་པས་ཡུལ་སེམས་སམ། གཉིས་འཛིན་དུ་མ་ཤར་བའི་དུས་སོ། ། འཁྲུལ་པའི་ངོ་བོ་བདག་ཏུ་འཛིན་པ་ཡིན་ཏེ། ཀུན་གཞི་ནམ་མཁའ་ལྟ་བུ་ལ་ཉོན་མོངས་པ་ཅན་གྱི་ཡིད་ཀྱིས་ཁ་ནང་དུ་བལྟས་ཏེ་བདག་ཏུ་བཟུང་། ཡིད་ཀྱི་རྣམ་པར་ཤེས་པ་ཁ་ཕྱིར་བལྟས་ཏེ་སྒོ་ལྔའི་རྣམ་པར་ཤེས་པའི་རྗེས་སུ་འབྲངས་ནས། ལས་ཀྱི་རྒྱུ་སྣ་ཚོགས་བསགས་ཤིང་གཅིག་དང་གཉིས་དང་། རང་ངམ་གཞན་ལ་སོགས་པ་བརྟག་དཔྱད་དུ་མས་འཁྲུལ་བའོ། ། ཚུལ་ཇི་ལྟར་འཁྲུལ་ན། སེམས་ཀྱི་ངོ་བོ་སྤྲོས་མེད་འདི་མེད་ལ། ཕྱི་ནང་སྣོད་བཅུད་ལ་སོགས་པ་མིང་དུ་མར་བཏགས་པས་མིང་ལ་དོན་དུ་བཟུང་ནས་ཐ་སྙད་ཀྱི་མིང་ལ་གཟུང་ཡུལ་བྱས་ནས་ཡུལ་ལ་ཆགས་སྡང་དུ་མ་བྱས་ཤིང་། གཟུང་འཛིན་གཉིས་སུ་འཁྲུལ་ལོ། ། འཁྲུལ་བའི་འབྲས་བུ་ནི། རིགས་དྲུག་གི་གནས་སུ་འཁོར་ཅིང་སྡུག་བསྔལ་ཉམས་སུ་མྱོང་བའོ། ། དེ་རྣམས་ནི་གཞན་གྱི་བྱས་པའམ། གུད་གཅིག་ནས་འོངས་པ་མ་ཡིན་ཏེ། རང་གི་སེམས་འཁྲུལ་པ་ཁོ་ནས་ལན་ནོ། ། འཁྲུལ་པའི་དཔེ་ནི་རྨི་ལམ་སྲིན་བུའི་ཁ་ཆུ་དང་འདྲ་སྟེ། དེ་ལ་འཁྲུལ་པ་བཟློག་ཅིང་གཅོད་ཤེས་དགོས། གཅོད་ཐབས་མང་ཡང་འདིར་འདུས་པ་ཡིན། གཅོད་པའི་ཐབས་དང་། དཔེ་དང་། རྒྱུ་དང་། རྐྱེན་དང་། དུས་དང་། ངོ་བོ་དང་། ཚུལ་ཇི་ལྟར་ཟློག་པ། ལོག་པའི་འབྲས་བུ་དང་བརྒྱད་དུ་འདུས་སོ། ། དང་པོ་ཐབས་ནི་འཁོར་བའི་སྡུག་བསྔལ་དྲན་པར་བྱས་ལ་འཇིག་རྟེན་གྱི་ཆོས་ལ་སྐྱོ་བ་བསྐྱེད་ཅིང་། འཆི་བ་དང་མི་རྟག་པས་རྒྱུད་བསྐུལ། སྐྱབས་དཀོན་མཆོག་གསུམ་ལ་སྐྱབས་སུ་འགྲོ་བ་དང་བླ་མ་གདམས་ངག་ཅན་བསྟེན་པའོ། ། འཁྲུལ་པ་ལོག་པའི་དཔེ་ནི་གཉིད་སད་པ་དང་འདྲ་སྟེ། རྨི་ལམ་བདེ་སྡུག་དུ་མར་ཤར་བ་ནི་མ་སད་བར་དུ་བདེན་ཏེ། མདང་ཁྱོད་ཀྱི་རྨི་ལམ་དུ་ང་འབུ་ལ་འཇུས་པ་རྨིས་ཀྱང་གཉིད་སད་པའི་ཚེ་ན་བདེན་རྫུན་མེད་དེ། འཁྲུལ་པའི་སྟེང་དུ་ཡང་འཁྲུལ་པ་ཡིན་མོད། ད་ལྟར་གྱི་སྣང་བ་འདི་ཐམས་ཅད་རང་ཡིད་འཁྲུལ་བ་ཙམ་དུ་བདེན་པ་ལྟར་སྣང་ཡང་རིག་པ་ཆོས་ཉིད་ལ་བལྟས་པས་བདེན་རྫུན་གང་ཡང་གྲུབ་མ་མྱོང་། རང་ཅག་ཐམས་ཅད་འཆི་བས་མི་བདེན་ཅིང་། སླར་ང་ཡང་འཆི་བས་མི་བདེན། འཆི་བ་ཉིད་ཀྱང་མི་བདེན། ཡུལ་ཞིང་གནས་མལ་ཐམས་ཅད་བདག་པོ་འཕོས་པས་མི་བདེན། ད་ལྟའི་དུས་ཀྱི་སྟོང་གསུམ་འཇིག་རྟེན་འདི་ཡང་མེ་ཆུས་འཇིག་པས་མི་བདེན། མེ་ལ་སོགས་པའི་འབྱུང་བ་ཆེན་པོ་རྣམས་ཀྱང་ཟད་ཅིང་འཕྲལ་དུ་རླགས་པས་མི་བདེན་པའོ། ། འཁྲུལ་པ་ལོག་པའི་རྒྱུ་དང་རྐྱེན་གཉིས་ནི། དཔེར་ན་རྒྱུ་དགུན་གྱི་ཆབ་རོམ་ལ་རྐྱེན་དཔྱིད་ཀྱི་ཉི་མ་ཕོག་པས་ཆུར་གྱུར་པ་ལྟར། འདི་ཡང་དང་པོའི་རྒྱུ་གཞི་ལ་ཡོད་པའི་ཐོག་ནས་འཁྲུལ་བས་དེ་ཡང་དང་པོའི་གཞི་དེ་ཉིད་རྐྱེན་བླ་མས་བསྟན་པས་འཁྲུལ་པ་ཡེ་ཤེས་སུ་གོ་འཕེལ། ཆབ་རོམ་དང་པོ་ཆུ་ལས་བྱུང་བས། ཐ་མ་ཆུ་རང་དུ་དྲོད་ཀྱིས་འགྱུར་རོ། ། འཁྲུལ་པ་བཟློག་པའི་དུས་ནི། དལ་འབྱོར་ཐོབ་དུས་འདིར་བརྩོན་ཞིང་འབད་པའོ། ། འཁྲུལ་པ་བཟློག་པའི་ངོ་བོ་ནི། སེམས་དྲི་མ་མེད་པའི་རིག་སྟོང་ཟུང་འཇུག་ཇི་ལྟ་བ་བཞིན་མངོན་དུ་གྱུར་པའོ། ། ཚུལ་ཇི་ལྟར་བཟློག་པ་ནི། རང་ལ་གནས་པའི་ཆོས་ཉིད་དེས་ཆོས་ཅན་ཐམས་ཅད་ཟིལ་གྱིས་མནན་ནས་དབྱེར་མེད་དུ་བྱས་ཏེ་ལུས་སེམས་བསྲེས་པའི་ལུས་སྣང་བའི་ཆ་ལ་ཞེན་པ་མེད། སེམས་རིག་པ་སྟོང་པའི་ཆ་ལ་ཞེན་པ་མེད་ཅིང་། བདག་གི་ཕ་མ་ལ་སོགས་གཉེན་མདུན་རྣམས་ལ་ཆགས་པ་མེད། ཡིད་དུ་མི་འོང་བ་དང་། དགྲའི་ཚོགས་ལ་སྡང་བ་མེད་ན་བཟློག་པའོ། ། འཁྲུལ་པ་བཟློག་པའི་འབྲས་བུ་ནི། འཁོར་བ་མ་སྤངས་པར་དེ་ཉིད་མྱ་ངན་ལས་འདས་པ་གྲུབ། གཟུགས་སྐུ་གཉིས་དང་གཟུགས་དང་གཟུགས་མེད་དབྱེར་མི་ཕྱེད་པར་འཛམ་བུ་གླིང་བྱེ་བ་ཕྲག་བརྒྱ་ལ་སོགས་པར་གང་ལ་གང་འདུལ་གྱི་སྐུས་སེམས་ཅན་གྱི་དོན་བྱེད་པའོ། ། དེས་གང་ཟག